Biohazard 4D-Executer
„Biohazard 4D-Executer“ — 2000 წლის იაპონური 3D ანიმაციური საშინელებათა ფილმი, დაფუძნებული „Resident Evil“-ის ვიდეო თამაშების სერიაზე. ის შეიქმნა Capcom-ის მიერ, კომპანია Visual Science Laboratory-ისთან თანამშრომლობით, ხოლო დისტრიბუცია გაუწია Digital Amuse-მა. ფილმის რეჟისორია კოიტი ოჰატა, პროდიუსერი — დაისუკე ოკამოტო. „Biohazard 4D-Executer“ არის მოკლემეტრაჟიანი და გრძელდება 20 წუთის განმავლობაში. ფილმის კონცეფცია თავდაპირველად ჩაიფიქრა ანიმეს რეჟისორმა იასუჰირო იმაგავამ, რომელმაც მისი იდეა წარუდგინა Capcom-ს. ანონსი შედგა 1999 წლის ოქტომბერში სახელწოდებით „Biohazard 4D-Horror“. ფილმი პირველად ნაჩვენები იქნა ტოკიოს ფენტეზის საერთაშორისო კინოფესტივალზე, 2000 წლის 27 ოქტომბერს. სიუჟეტი მიმდინარეობს სამხედრო ჯგუფის გარშემო, რომელსაც სპეციალური მისიით აგზავნიან ზომბებით შეპყრობილ ქალაქ რაკუნ-სიტიში, დოქტორი კემერონის ადგილმდებარეობის დასადგენად — მეცნიერი ქალი, რომელიც ატარებს კვლევებს ახალი ტიპის ვირუსის შექმნაზე.